Solveig Albrecht Wahl

**Solveig Albrecht Wahl** (født 1938) er en tyskfødt norsk barnehagepedagog, som blant annet har vært aktiv i å fremme babybæring som omsorgsmetode. Hun er også bildende kunstner (maler) med flere separatutstillinger i Norge og utlandet.

## Bakgrunn
Solveig Albrecht Wahls besteforeldre på morsiden utvandret fra Norge til Bremen i 1899. Trettini år senere ble Solveig født, og hun vokste selv opp i Bremen, før hun kom til Norge som nyutdannet pedagog i oktober 1957.  I 1976 godkjente Kirke- og undervisningsdepartementet utdanningen hennes fra Vest-Tyskland.  

## Yrkesliv og pedagogisk virke
Solveig Albrecht Wahl begynte å arbeide i Husmødrenes Barnehager og rykket i 1958 opp til avdelingsleder og arbeidet der til 1963. Hun brakte med seg en tysk tradisjon med bruk av dukkespill i kontakt med barna. Dukken Kasper ble også benyttet ved opptredener utenfor barnehagen, og forestillingen «Kaspers eventyr» ble vist i barne-tv-programmet *[[I kosekroken (TV-serie)|I kosekroken]]* på NRK i 1964. I 1967 hadde hun opptreden i *[[Lekestue for de minste]]*.

Fra 1970 og utover hadde Wahl flere administrative og pedagogiske stillinger i Vestfold og kommunene der. Hun arbeidet blant annet for skolepsykologisk tjeneste i Sandefjord med spesialopplegg for barn med atferdsvansker. Senere var hun ansatt i Larvik kommune med ansvar for å utrede, etablere og veilede familiebarnehager. Hun sto videre for utredning og oppstart av Vestfolds første fritidshjem (tilsvarende senere skolefritidsordning).   

Som barnehagesekretær i Tønsberg fra 1980 hadde hun saksbehandlings- og budsjettansvar for kommunens barnehager. Wahl var opptatt av selvinitiert rollelek på barnas egne premisser og frilek og deltok i faglige debatter om dette. Da Tønsberg i 1985 deltok i «Forsøk med pedagogisk tilbud til 6-åringer», ledet av Familie- og forbrukerdepartementet og Utdannings- og forskningsdepartementet, var Wahl prosjektleder.  

I august 1990 gikk Wahl over til pedagogisk-psykologisk tjeneste (PPT) i kommunen med oppgaver knyttet til observasjon og vurdering av barn i barnehage som var henvist til PPT, samt direkte arbeid med flere barn som hadde det vanskelig, igjen under veiledning av psykolog.  

Som pioner ble Wahl fra rundt årtusenskiftet en offentlig talsperson for en forskningsbasert korrekt bæring av spedbarn i bæretøy «ved hjertet». Hun omtalte barnevogner som «en evolusjonær utprøvning av et redskap som slo feil». Hun hadde også artikler om dette i *[[Tidsskrift for Norsk Psykologforening]]*, ''Tidsskrift for Den norske legeforening'' og Ammehjelpens blad *Ammenytt.* 

Fra 2008 til 2015 drev Wahl et nettsted og diskusjons- og informasjonsforum med temaer som babybæring og tilknytningsomsorg,*www.barnvedhjertet.no*. I Gro Nylanders bok *Mamma for første gang* (2. utgave) takkes Wahl for å ha bidratt med læring om bæring.

Wahl var fra tidlig på 1990-tallet megler i Sandefjord konfliktråd, et verv hun hadde til januar 2005.

## Bildekunstner og musiker
Høsten 1983 begynte Wahl å male, og hun ble elev av Michael Casford. Hun debuterte med separatutstilling i Sandefjord i 1989. Året etter stilte hun ut i Galleri Kleine Humboldt i Berlin. Galleriet ble stiftet i 1978 av kunstnere som ikke fikk støtte av regjeringen i Øst-Tyskland. En separatutstilling i Karlskrona i 1992 vakte lokal begeistring og ble omtalt som «utan tvekan (...) ett evenemang». Hun har også hatt utstillinger i Tønsberg, Florø og Oslo, og hun har deltatt i kollektivutstillinger i Vestfold – Billedkunstnernes Sommerutstilling, Sandefjords 150 års byjubileumsutstilling og på Vårutstillingen på Vestfold Kunstsenter Haugar, Tønsberg.

Solveig Albrecht Wahl og ektemannen samt to døtre var på 1980-tallet aktive i Vestfold Kammerorkester, der hun spilte cello.  Wahl var styrets leder en periode.

## Referanser


## Eksterne lenker
*